
Pendahuluan 

Persoalan pemerintahan atau al-imdmah adalah salah satu daripada persoalan yang 
dibahaskan dalam karya-karya utama akidah Islam aliran Ahli ’1-Sunnah wa ’1-Jama‘ah. 
Malah, Abu Mansur ‘Abd al-Qahir bin Tahir al-Baghdadl (m.l037/429H) dalam karyanya al- 
Farq bayn al-Firaq menyatakan bahawa soal pemerintahan adalah salah satu daripada 15 
usul dalam rukun agama yang wajib atas setiap Muslim untuk mengetahuinya. Walau 
bagaimanapun, menurut Abu al-Ma‘alI ‘Abd al-Malik bin ‘Abd Allah al-Juwaynl 
(m,1085/478H) ia bukan daripada perkara yang menjadi usul akidah. 4 Hal ini dijelaskan 
dengan lebih lanjut oleh Burhan al-Dln Ibrahnn bin Muhammad al-Bajurl (1860/1276H) 
bahawa persoalan pemerintahan bukan suatu rukun dalam kaedah agama yang diputuskan 
secara ijmak bersumberkan dalil yang mutawatir dan menjadi perkara yang perlu dimaklumi 
daripada agama secara darurat sehingga orang yang mengingkarinya menjadi kufur seperti 
mengingkari dua kalimah syahadah atau solat. 5 Begitu pun, perkara-perkara asas yang 
dibincangkan oleh para ulama perlu diketengahkan kepada masyarakat kerana persoalan 
kepemimpinan ini adalah isu penting dalam kalangan ummah. Pembentangan seterusnya 
merujuk secara khusus kepada pemikiran akidah al-Baghdadl dalam al-Farq bayn al-Firaq. 

Isu Pemerintahan Zaman Salaf 

Dalam membincangkan soal pemerintahan, banyak karya akidah menekankan kepada isu 
pemerintahan yang berlaku pada zaman salaf, khususnya berkenaan pelantikan Saidina Abu 
Bakar r.a. Bertentangan dengan keyakinan Ahli T-Sunnah wa T-Jama‘ah, puak Syiah al- 
Ralidah percaya bahawa Saidina Ali r.a. telah diwasiatkan oleh Rasulullah SAW untuk 
menjadi khalifah selepas kewafatan baginda. Sehubungan itu, ada karya yang hanya 
mengehadkan perbincangan kepemimpinan kepada isu kedudukan Saidina Ali r.a. Al- 
Baghdadl dalam al-Farq bayn al-Firaq turut menyentuh isu ini. 

Menurut al-Baghdadl, Ahli T-Sunnah wa T-Jama‘ah berpendapat bahawa pelantikan 
pemimpin adalah melalui pemilihan secara ijtihad akal, bukan nas wahyu, seperti yang 
dipegang oleh puak Syiah al-Rafidah. Bertentangan dengan andaian ini, al-Baghdadl berhujah 
bahawa jika benar ada nas al-Hadith sahih lagi mutawatir dalam hal ini, sudah tentu para 
sahabat tidak berselisih pendapat mengenai hal kepemimpinan ini. 6 Sebaliknya, sejarah 
menunjukkan adanya perbincangan dalam kalangan para sahabat mengenai individu yang 
layak menjadi pemimpin selepas Rasulullah SAW. Ini menunjukkan tidak ada al-Hadith yang 
khusus mewasiatkan Saidina Ali r.a. sebagai khalifah selepas baginda Rasulullah SAW. 

Sehubungan itu, Ahli T-Sunnah wa T-Jama‘ah bersepakat seperti apa yang berlaku 
dalam sejarah ummah bahawa pemimpin ummah selepas Rasulullah SAW adalah Saidina 
Abu Bakar r.a. Kemudian, Ahli T-Sunnah wa T-Jama‘ah juga bersepakat bahawa Saidina 

Abu Bakar r.a. lebih afdal daripada Saidina Umar r.a. dan kedua-duanya lebih afdal daripada 
semua sahabat lain. 7 Ini secara langsung menunjukkan penerimaan Ahli ’1-Sunnah wa ’1- 
Jama‘ah terhadap turutan pemerintahan yang bermula dengan Saidina Abu Bakar r.a. dan 
kemudian disusuli oleh Saidina Umar r.a. 

Walau bagaimanapun, Ahli ’1-Sunnah wa ’1-Jama‘ah berselisih pendapat mengenai 
tokoh yang lebih afdal antara Saidina Uthman r.a. dengan Saidina Ali r.a. Contohnya, al- 
Husayn bin al-Fadl al-Bajli (m.282H) dan Muhammad bin Ishaq ibn Khuzaymah 
(m.923/311H) berpendapat bahawa Saidina Ali r.a. adalah lebih afdal. 8 Begitu pun, Ahli ’1- 
Sunnah wa ’1-Jama‘ah mengiktiraf kepemimpinan Saidina Uthman r.a. dan Saidina Ali r.a. 
pada zaman pemerintahan mereka masing-masing. Demikian juga, Ahli ’1-Sunnah wa ’1- 
Jama‘ah mengiktiraf bahawa Saidina Ali r.a. betul dalam tindakannya ketika peperangan 
Jamal dan Siffin. Walau bagaimanapun, Ahli ’1-Sunnah wa ’1-Jama‘ah tidak mengkufurkan 
sahabat-sahabat lain yang menentang Saidina Ali r.a., termasuk Saidatina Aisyah, Muawiyah, 
Talhah dan Zubair r.a. 9 

Isu Pemerintahan Kontemporari 

Ada perkara-perkara yang dibahaskan oleh al-Baghdadl mengenai kepemimpinan dalam al- 
Farq bayn al-Firaq yang relevan dalam konteks kontemporari, selain perkara-perkara klasik 
yang dibentangkan di atas. Antara perkara tersebut ialah pegangan Ahli ’1-Sunnah wa ’1- 
Jama‘ah bahawa mendirikan pemerintahan adalah suatu kewajipan ke atas ummah. 10 Hal ini 
disebabkan hanya dengan adanya pemerintah sahaja urusan pentadbiran ummah dapat 
dilaksanakan dengan lebih teratur melalui pelantikan para kadi, hakim, pegawai dan 
kakitangan berkenaan. Malah, hanya dengan adanya pemerintah yang berkuasa sahaja 
keamanan ummah dapat dipertahankan dengan penubuhan dan pentadbiran pasukan tentera 
yang mengawal batasan geopolitik ummah dan juga pasukan polis yang mengawal 
ketenteraman awam. 11 

Seterusnya, jika dirujuk kembali kepada pegangan Ahli T-Sunnah wa T-Jama‘ah 
bahawa pendekatan untuk melantik pemerintah adalah suatu usaha ikhtiari melalui ijtihad, 
bukan melalui nas wahyu, 12 seperti yang telah dinyatakan di atas, dapat difahami bahawa 
dalam konteks semasa, apabila para ulama telah berijtihad untuk menerima pendekatan 
warisan keturunan sebagai penentu pemerintah ummah, atau untuk menerima pendekatan 
pemilihan awam dalam pilihan raya, maka pendekatan yang telah diterima dalam ijtihad para 
ulama tersebut boleh sahaja diamalkan dalam melantik pemerintah. Dengan kefahaman ini, 
boleh pula diinsafi bahawa ijtihad itu mungkin pula berubah pada masa akan datang 
berdasarkan perubahan keadaan pada ketika itu, dengan maksud contohnya, amalan 
pemerintahan secara kesultanan yang diamalkan sekarang di Malaysia dipersetujui oleh para 
sultan sendiri dan juga para ulama zaman akan datang untuk dihentikan dan digantikan 
dengan sistem kerajaan secara republik dengan presiden dipilih oleh orang ramai, seperti 
yang menjadi amalan di Indonesia, iaitu negara umat Islam terbesar di dunia kini. 

Selain itu, antara perkara penting yang dibincangkan oleh al-Baghdadl ialah syarat 
bagi pemimpin yang hendak dilantik. Dalam hal ini, Ahli T-Sunnah wa T-Jama‘ah 
mensyaratkan pemimpin yang hendak dilantik mestilah berilmu, adil dan merupakan ahli 

politik. Syarat berilmu adalah pada kadar pemerintah mampu bersama-sama terlibat dengan 
ahli ijtihad dalam proses ijtihad. Syarat keadilan pula adalah pada kadar hakim dapat 
menerima kesaksiannya. Secara lebih terperinci, seorang pemimpin yang adil adalah individu 
yang adil pada agama, baik pada harta dan hal ehwal diri, bukan pelaku dosa besar dan bukan 
orang yang sentiasa melakukan dosa kecil, serta mempunyai maruah yang mulia. Namun, 
tidak disyaratkan agar pemerintah bersifat maksum dari dosa keseluruhannya, bertentangan 
dengan kepercayaan puak Syiah. 13 

Sebagai tambahan, Ahli ’1-Sunnah wa ’1-Jama‘ah juga berpegang bahawa hanya 
seorang pemimpin sahaja yang sah menjadi pemerintah kepada keseluruhan dunia Islam, 
kecuali jika ada di antara kawasan-kawasan Islam tersebut halangan seperti lautan luas atau 
musuh yang tidak dapat dikalahkan, sedangkan umat Muslimin di dua kawasan berbeza itu 
tidak dapat saling membantu, maka dibolehkan untuk umat Muslimin di setiap kawasan 
tersebut melantik pemerintah sendiri. 14 Dalam konteks kontemporari, perjalanan sejarah telah 
menentukan bahawa negara umat Islam kini terpecah-pecah berdasarkan ideologi negara 
bangsa. Malah, setiap negara mempunyai pemerintah sendiri yang sah dan diiktiraf dunia 
keseluruhannya. Berdasarkan perkembangan ini, idea untuk menyatukan keseluruhan negara- 
negara Islam di bawah satu khilafah atau empayar besar mungkin terlalu idealistik. Malah 
usaha ke arah ini mungkin mengakibatkan musibah lain yang lebih besar. Kemungkinan ini 
perlu difikirkan jika sistem pemerintahan satu khilafah ingin diperjuangkan. 

Selain itu, mereka mengakui bahawa pemerintah yang hendak dilantik disyaratkan 
berketurunan Quraisy. Ini adalah berdasarkan suatu Hadith yang menyatakan, “Pemerintahan 
daripada Quraisy,” atau al-a’immah min Quraysh. 15 Begitu pun, al-Juwaynl menyatakan 
bahawa ada ruang untuk berbeza pendapat mengenai syarat keturunan ini. 16 

Perbincangan mengenai soal kepimpinan ini dikemukakan dengan lebih panjang oleh 
al-Baghdadl dalam Usul al-DTn. Antaranya, beliau menambah satu perbincangan mengenai 
pelantikan pemimpin yang kurang afdal. Dalam pembentangannya, beliau menyatakan 
bahawa menurut Abu al-Hasan ‘All bin Isma‘Il al-Ash‘arI (m.936/324H), antara syarat 
pemimpin ialah individu yang paling afdal pada zamannya, 17 dengan maksud, tidak boleh 
dilantik seorang yang kurang afdal sebagai pemimpin sedangkan ada orang lain yang lebih 
baik daripadanya. Sebaliknya, menurut Abu al-‘Abbas Ahmad bin ‘Abd al-Rahman al- 
Qalanisl, yang dinyatakan oleh al-Baghdadl sebagai syeikhnya atau gurunya, adalah 
dibolehkan untuk melantik individu yang kurang afdal sebagai pemimpin, jika dia memenuhi 
syarat-syarat lain. Pendapat yang sama dipegang juga oleh al-Bajli, ibn Khuzaymah dan 

kebanyakan ulama mazhab Syafii, seperti yang dinukilkan oleh al-Baghdadl. 

Sebagai tambahan kepada perbincangan mengenai pemimpin yang kurang baik ini, 
ada karya-karya akidah yang menyatakan bahawa tidak perlu menurunkan atau menjatuhkan 
pemimpin disebabkan kefasiqan atau kezalimannya. Contohnya, Abu Hafs ‘Umar bin 
Muhammad al-Nasafi (m.ll42/537H) menyatakan sedemikian. 19 Dalam mensyarahkan 
kenyataan al-Nasafl ini, Sa‘d al-DTn Mas‘ud bin ‘Umar al-TaftazanI (m.l390/793H) berhujah 
bahawa kefasiqan dan kezaliman telah dilakukan oleh pemerintah selepas zaman Khalifah al- 
Rasyidin tetapi para ulama salaf masih tunduk di bawah pemerintahan mereka, dan terus 
mendirikan ibadah seperti solat Jumaat dan Hari Raya dengan keizinan mereka, tanpa 
memikirkan keperluan untuk menentang atau memberontak terhadap pemerintah. Tambahan 

pula, maksum daripada salah bukan syarat pelantikan pemerintah, maka adalah boleh 

20 

mengekalkan pemerintah yang melakukan kesalahan. 

Walau bagaimanapun, menurut Abu ‘Abd Allah Muhammad bin Idrls al-Shafi‘i 
(m.820/204H), pemerintah boleh dijatuhkan atas sebab kefasiqan dan kezalimannya, kerana 
bagi al-Shafi‘i, orang fasiq bukan ahli wilayah iaitu orang yang layak menjadi wali, atas 
sandaran bahawa orang yang tidak boleh menjaga dirinya daripada melakukan kefasiqan 
maka tidak layak untuk menjaga diri orang lain. Namun, bagi Abu Hanlfah Nu‘man bin 
Thabit (m.772/150H), orang yang fasiq masih layak menjadi wali sehingga sah untuknya 
mewalikan perkahwinan anaknya. Dalam pada itu, dalam karya-karya ulama mazhab Syafii, 
dikemukakan pendapat bahawa pemerintah tidak perlu dijatuhkan demi untuk mengelak 
fitnah perbalahan dan peperangan yang mungkin berlaku apabila dijatuhkan pemerintah 
sedangkan dia masih mempunyai kuasa dan pengaruh politik. 21 

Demikian juga, pendirian yang hampir sama dinyatakan oleh Burhan al-Dln Ibrahlm 
bin Ibrahlm al-LaqqanI (m.l631/1041H) dalam matan Jawharah al-TawhTd , yang 
disyarahkan dengan lebih lanjut oleh al-Bajurl dalam Tuhfah al-Mund ‘ala Jawharah al- 
Tawhid. Menurut mereka, umat Islam mesti mentaati pemerintah dan tidak mengingkari 
perintah arahan yang benar. Sebaliknya, jika arahan tersebut membawa kepada kekufuran, 
maka boleh diputuskan baiah perjanjian yang telah diberikan kepada pemerintah tersebut, 
sama ada secara terang-terangan jika mampu, atau secara tersembunyi jika tidak mampu. 
Ketika itu, hanya Allah SWT sahaja tempat berlindung bagi orang-orang Mukmin apabila 
dihadapkan dengan seksaan pemerintah yang zalim lagi menyeru kepada kekufuran. Namun, 
adalah tidak boleh menjatuhkan pemerintah, sama ada secara jelas atau sulit, jika dia tidak 
menyeru ke arah kekufuran. Selain itu, Ahli T-Sunnah wa T-Jama‘ah juga tidak menjatuhkan 

pemerintah yang hilang sifat keadilannya kerana berlaku fasiq ketika dia sedang 

22 

mcmcrintah." 

Sebagai tambahan, adalah baik juga dinukilkan kenyataan Zayn al-‘AbidIn bin 
Muhammad al-FatanI, atau dikenali juga dengan panggilan Tuan Minal, dalam karyanya 
Aqtdah al-NajmJi Thn Usul al-DTn mengenai soal pemerintahan ini. Selepas membincangkan 
mengenai hukum bunuh kepada orang yang murtad, yang tidak boleh dilaksanakan oleh 
orang awam, beliau menulis, 

Tetapi tiada harus bagi seorang daripada manusia itu membunuh akan dia kerana 
membawa kepada fitnah amat besar, hanya wajib atas raja-raja jua memerintahkan 
akan yang demikian itu. Maka sebab itulah wajib atas ulama-ulama dan ru ’us 
[pemimpin] Muslimin mendirikan imam yang adil pada ketika tiada nas daripada 
Allah atau RasulNya atas orang yang mu ‘ayyan [tertentu] seperti firmanNya, 


19 Al-TaftazanT, Sharh al- ‘Aqd’id al-Nasafiyyah, 142. 

Ertinya: Hai Daud, sesungguhnya Kami menjadikan kamu khalifah di muka bumi. 
Dan tiada farq [beza] pada wajib mendirikan imam itu antara masa fitnah dan lainnya. 
Dan kata qTl [pendapat], wajib ia kerana mendiamkan fitnah. Dan kata qTl [pendapat], 
tiada wajib sekali-kali. Dan bermula murad dengan adil itu, adil Syahadah iaitu 
bahawa ada ia Islam dan baligh dan berakal dan merdeka dan tiada fasiq. Dan wajib 
mendirikan dia itu dengan Syarak di sisi Ahli al-Sunnah, bukan dengan hukum akal. 
Maka tiada jadi ia rukun yang diiktikadkan pada agama. Dan wajib pula atas sekalian 
mukalaf taat akan dia bagi suruhnya dan tegahnya zahir dan batin, tetapi tiada 
ditaatkan dia pada yang haram dan yang makruh. Dan tiada harus kita keluar daripada 
imtithal [mengikut] suruhnya yang wadih [jelas] yang berlaku atas Qawa‘id al- 
Sharl‘ah, melainkan apabila ia menyuruh berbuat derhaka kepada Allah, seperti 
menyuruh ia dengan kufur. Maka campakkan olehmu baiahnya pada hal dengan 
nyata-nyata. Maka jikalau tiada kuasa engkau atas menyata, maka campak olehmu 

24 

akan dia dengan sir. Maka Allah Taala memadai akan kita akan menyakiti dia.“ 

Kenyataan Tuan Minal ini adalah sama dengan perbincangan yang telah dibentangkan 
di atas. Malah boleh dikatakan beliau mungkin mengambil dan mengadaptasi pelbagai teks 
utama di atas sebagai rujukan. Pokoknya, ulama Ahli T-Sunnah wa T-Jama‘ah mempunyai 
pandangan yang sepadu mengenai soal pemerintahan dalam akidah Islam. 


Pemikiran Pemerintahan Islam Kontemporari 

Pada zaman ini, adalah menjadi kemestian bagi sebarang wacana pemikiran politik untuk 
menangani persoalan ideologi demokrasi. Dari perspektif pemikiran Islam, ideologi 
demokrasi menjadi suatu cabaran baru kerana ia boleh dirumuskan sebagai suatu bentuk 
pemerintahan yang bertunjangkan kepada kehendak rakyat iaitu manusia, sedangkan 
pemerintahan Islam bertunjangkan kepada kehendak Ilahi. 

Secara lebih khusus, ideologi demokrasi memberi ruang kepada manusia menentukan 
prinsip-prinsip asas hukum dan perundangan, seperti menentukan sama ada manusia boleh 
atau tidak menukar agamanya secara bebas tanpa sebarang denda. Sebaliknya, ajaran Islam 
telah menetapkan bahawa adalah menjadi suatu kesalahan untuk seorang Muslim keluar 
daripada agama Islam, sama ada kesalahan itu didenda dengan harta, halangan kebebasan 
atau sebarang hukuman fizikal lain. 

Maka, pemikiran politik Islam perlu mengemukakan suatu pembaikan terhadap sistem 
demokrasi agar kuasa mutlak tidak diberikan kepada kelompok manusia yang menentukan 
undang-undang. Dari aspek ini, amalan demokrasi masih boleh diterima dengan syarat 
kelompok manusia yang berkuasa dididik dan dinasihatkan dengan panduan hidayah wahyu 
mengenai kuasa dan kehendak Ilahi yang mengatasi segala-galanya. 

Selain itu, ideologi demokrasi juga mencabar pemikiran Islam kerana ia menuntut 
kesamarataan kedudukan diberikan kepada semua agama dan penganutnya yang ada di 
bawah sesebuah pemerintahan. Dari perspektif pemikiran Islam, agama-agama lain tidak 
boleh disamakan dengan status Islam, khususnya dengan maksud ajaran semua agama 
dijadikan panduan dalam menentukan dasar dan polisi pemerintahan. Sebaliknya, hanya 
ajaran Islam yang perlu dilaksanakan, tanpa menzalimi agama dan penganut lain, yang juga 
menjadi sebahagian daripada ajaran Islam itu sendiri. Dalam konteks Malaysia, aspek 
kesamarataan agama dalam ideologi demokrasi ini tidak diterima kerana Perlembagaan 
Persekutuan telah menetapkan bahawa Islam adalah agama bagi negara ini. 


23 Al-Qur’an, Sad 38:26. 

Zainul Abidin bin Muhammad al-Fathani, Aqidatun Najin, dirumikan oleh Noraine Abu (Batu Caves: Al- 
Hidayah Publications, 2011), 298-299. 

Pemikiran Islam berhadapan dengan pelbagai cabaran politik semasa yang menuntut 
para pemikir dan ulama Muslimin menanganinya secara berhikmah. Semua cabaran ini boleh 
ditangani dengan baik apabila prinsip-prinsip asas politik Islam difahami dan disedari. Tanpa 
pengetahuan mendalam mengenai dasar politik Islam, adalah dibimbangi pengaruh ideologi 
asing terhadap ahli politik Muslim yang tidak mendampingi dan didampingi oleh ilmuwan 
Muslim. 

Dalam konteks Malaysia, pemikiran politik Islam boleh dan perlu bersandarkan 
kepada Perlembagaan Persekutuan. Hal ini disebabkan Perlembagaan telah memperuntukkan 
dalam perkara 3(1) bahawa “Islam ialah agama bagi Persekutuan”. Selain itu, perkara 3(2) 
memperuntukkan bahawa Raja atau Sultan adalah Ketua agama Islam di peringkat negeri- 
negeri, manakala Yang di-Pertuan Agong adalah Ketua agama Islam di peringkat 
Persekutuan. Berkait langsung dengan perkara ini, Yang di-Pertuan Agong dikehendaki 
mengangkat dan menandatangani sumpah jawatan, seperti yang diperuntukkan dalam perkara 
37(1) dan Jadual Keempat Bahagian I, yang antara lain menghendaki Yang di-Pertuan Agong 
melafazkan bahawa baginda “... berikrar mengaku dengan sesungguh dan dengan sebenarnya 
memeliharakan pada setiap masa Agama Islam...” Peruntukan-peruntukan ini mengiktiraf 
kedudukan Islam yang istimewa di Malaysia dengan menetapkan Yang di-Pertuan Agong 
sebagai Ketua agama Islam berbetulan dengan kedudukan baginda sebagai Ketua Utama 
Negara bagi Persekutuan seperti yang diperuntukkan dalam perkara 32 (1). Oleh itu, ruang 
yang tersedia dalam Perlembagaan Persekutuan boleh dan perlu dijadikan sandaran kepada 
pemikiran politik Islam di Malaysia. 

Bersandarkan fakta di atas, pertama-tamanya Islam diiktiraf sebagai agama negara 
dan seterusnya Yang di-Pertuan Agong bertanggungjawab memelihara Syariah dan 
pelaksanaannya dalam konteks kenegaraan Malaysia. Secara praktisnya, perkara ini telah 
sedia berlangsung dalam konteks pentadbiran Islam di Malaysia apabila pelaksanaan rukun 
Islam tertakluk kepada perkenan para Raja atau Sultan serta Yang di-Pertuan Agong. 
Contohnya, waktu solat dan puasa serta kadar zakat ditentukan oleh Majlis atau Jabatan 
Agama Islam Negeri-negeri yang berada di bawah naungan para Raja atau Sultan. Demikian 
juga, urusan nikah kahwin orang Islam diurus tadbir oleh Jabatan Agama Islam Negeri- 
negeri. Manakala hari perayaan Islam seperti Hari Raya Aidilfitri dan lain-lain ditentukan 
oleh Majlis Raja-raja yang diwakili oleh Yang di-Pertuan Agong. Semua ini menunjukkan 
bahawa pentadbiran Islam di Malaysia telah sedia berlangsung di bawah naungan para Raja 
atau Sultan serta Yang di-Pertuan Agong, walaupun boleh dikritik bahawa ia bukan 
pelaksanaan Syariah yang sepenuhnya. Apa pun, hakikatnya pentadbiran Islam telah 
mempunyai strukturnya di Malaysia. 

Justeru, pemikiran politik Islam di Malaysia perlu mempertahankan struktur sedia 
ada, malah memperkasakan keupayaan struktur tersebut untuk melaksanakan Syariah Islam 
secara lebih syumul. Untuk tujuan ini, sokongan, nasihat, teguran dan pembaikan perlu 
diberikan dan dilakukan kepada pihak-pihak yang berkenaan. Paling penting, kesedaran yang 
lebih mendalam perlu disebarkan kepada individu dan golongan yang terlibat secara langsung 
dalam struktur pentadbiran Islam di Malaysia mengenai tanggungjawab, peranan dan peluang 
yang ada tersedia ini. 

Bentuk pemikiran politik Islam seperti digambarkan di atas, tidak bertentangan 
dengan kerangka sistem politik Malaysia yang mengamalkan pilihan raya. Hal ini disebabkan 
perubahan parti politik yang mengemudi kabinet dan kementerian tidak mengganggu struktur 
yang dibincangkan di atas, kerana ia diketuai oleh para Raja atau Sultan serta Yang di- 
Pertuan Agong, maka tidak berkait secara langsung dengan Menteri Besar atau Ketua 
Menteri serta Perdana Menteri. Sebaliknya, dalam struktur yang digambarkan di atas, Menteri 
Besar atau Ketua Menteri serta Perdana Menteri bertanggungjawab melaksanakan urusan 

Raja atau Sultan dan Yang di-Pertuan Agong mengenai Islam tanpa campur tangan politik 
kepartian kerana urusan Islam adalah di bawah bidang tugas istana sepenuhnya. 

Pemikiran politik Islam di Malaysia yang bersandarkan kepada kedudukan Islam 
dalam Perlembagaan Persekutuan membuka ruang yang luas kepada para pejuang Islam 
untuk memperjuangkan tertegaknya Islam di Malaysia. Hal ini disebabkan ruang tersebut 
tidak tertakluk kepada perjuangan parti politik semata-mata. Malah, kerjaya dalam struktur 
pentadbiran Islam sedia ada, aktiviti bukan kerajaan dengan badan-badan bukan kerajaan, 
hubungan dengan istana, dan urusan syarikat perniagaan boleh diisi dengan kandungan 
perjuangan politik Islam. Apabila semua tenaga yang pelbagai ini digembleng secara 
berpadu, politik Islam di Malaysia boleh berkembang dengan lebih syumul. 

Penutup 

Pembentangan di atas mengemukakan asas-asas pendirian Ahli ’1-Sunnah wa ’1-Jama‘ah 
dalam soal pemerintahan. Ada perkara-perkara yang merupakan isu zaman salaf, seperti soal 
kesahihan pemerintahan Saidina Abu Bakar r.a., yang menjadi pegangan Ahli ’1-Sunnah wa 
’1-Jama‘ah, yang perlu diketahui dan dipercayai oleh semua umat Muslimin. Dalam pada itu, 
ada perbincangan ulama, seperti soal kewajipan mendirikan pemerintahan dan syarat-syarat 
yang sepatutnya menjadi sifat pemerintah yang hendak dilantik, yang relevan untuk konteks 
kontemporari. Dalam pada itu, konteks zaman ini hasil perkembangan sejarah yang panjang 
memberikan cabaran kepada umara, ulama dan umat Islam keseluruhannya untuk ditangani 
dengan berhikmat agar idealisme yang dicita-citakan dan diperjuangkan dapat diseimbangkan 
dengan tuntutan keadaan yang realistik. Oleh itu, ruang yang ada dalam Perlembagaan 
Persekutuan perlu diketahui dan difahami secara bersama dengan ilmu yang mendalam 
terhadap asas pemerintahan dalam ajaran Ahli ’1-Sunnah wa ’1-Jama‘ah. 

